तिरुवनंतपुरम : भारत ने इस साल के अपने आंखिरी एकदिवसीय मैच में शानदार प्रदर्शन करते हुए वेस्टइंडीज को नौ विकेट से हरा दिया। इसी के साथ भारतीय टीम ने पांच एकदिवसीय मैचों की सीरीज 3-1 से जीत ली है।इस मैच में मेहमान टीम वेस्टइंडीज टॉस जीतकर पहले बल्लेबाजी करते हुए भारतीय गेंदबाजों के सामने टिक नहीं पायी और 31.5 ओवर में 104 रन पर ही सिमट गयी। भारत की ओर से रविंद्र जडेजा ने 4 जबकि खलील अहमद और जसप्रीत बुमराह ने 2-2 विकेट लिए। वहीं इसके बाद 105 रनों के आसान से लक्ष्य को भारतीय टीम ने आसानी से 14.5 ओवरों में ही केवल एक विकेट के नुकसान पर हासिल कर लिया। भारत की ओर से सलामी बल्लेबाज रोहित शर्मा ने नाबाद 63 जबकि कप्तान विराट कोहली ने 33 रन बनाये। शिखर धवन इस बार भी नाकाम रहे और केवल छह रनों पर ही ओशाने थॉमस की गेंद पर आउट हो गये।